Αθήνα: 21.11.2017

Αρ. Πρωτ.: 1656

**Συνέντευξη Τύπου Ε.Σ.Α.μεΑ.:**

**Πρωτόκολλο συνεργασίας μεταξύ Δήμου Καλλιθέας και Εθνικής Συνομοσπονδίας Ατόμων με Αναπηρία**

**Τετάρτη 22 Νοεμβρίου, ώρα 11 π.μ. Δημαρχείο Καλλιθέας, Ματζαγριωτάκη 76**

Πρωτόκολλο Συνεργασίας υπογράφουν την Τετάρτη 22 Νοεμβρίου και ώρα 11 το πρωί στο Δημαρχείο Καλλιθέας ο Δήμαρχος Καλλιθέας Δημήτριος Κάρναβος και ο Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ) Ιωάννης Βαρδακαστάνης.

Η παρούσα Συνεργασία έχει ως σκοπό την ανάπτυξη ενός κοινού πλαισίου για την προώθηση αμοιβαίας δυναμικής συνεργασίας μεταξύ Δήμου και ΕΣΑμεΑ, με στόχους αφενός την ανεμπόδιστη και ισότιμη συμμετοχή των ατόμων με αναπηρία στην τοπική κοινωνία στο πλαίσιο των απαιτήσεων της Σύμβασης για τα Δικαιώματα των Ατόμων με Αναπηρία (ν.4074/2012 και ν. 4488/2017) καθώς και την από κοινού προώθηση και εφαρμογή καλών πρακτικών και δράσεων σε τοπικό επίπεδο κυρίως στους παρακάτω τομείς:

α) Την ανάδειξη του Δήμου Καλλιθέας ως Καθολικά Προσβάσιμη Πόλης, στη βάση των επιταγών της Σύμβασης των ΗΕ για τα Δικαιώματα των Ατόμων με Αναπηρίες.

β) Την ανάπτυξη, διάδοση και παρακολούθηση της εφαρμογής των αρχών του «Καθολικού Σχεδιασμού»1 σε όλους τους τομείς της ανθρώπινης δραστηριότητας σε τοπικό επίπεδο, λαμβάνοντας υπόψη όλες τις διαστάσεις της προσβασιμότητας στα άτομα με αναπηρία και τις λοιπές πληθυσμιακές ομάδες με παρόμοια χαρακτηριστικά των υποδομών και υπηρεσιών (συμβατικών και ηλεκτρονικών), συμπεριλαμβανομένης της πληροφόρησης και επικοινωνίας και των υπηρεσιών έκτακτης ανάγκης.

γ) Την ενημέρωση και κατάρτιση των τοπικών κοινωνιών, στελεχών δομών ατόμων με αναπηρία και επιχειρήσεων εν γένει προκειμένου να ενισχυθεί η κατανόηση των αναγκών και των δικαιωμάτων των ατόμων με αναπηρία, να βελτιωθεί το επίπεδο εξυπηρέτησης αυτών ως καταναλωτών και παράλληλα να προωθηθεί η πρόσβαση των τοπικών επιχειρήσεων στην δυναμική τοπική και διεθνή αγορά των ατόμων με αναπηρία.

δ) Την κοινή συμμετοχή των δυο μερών σε εθνικά και ευρωπαϊκά αναπτυξιακά προγράμματα για την υλοποίηση πράξεων προς όφελος των ατόμων με αναπηρία.

ε) Την προβολή των παραπάνω δραστηριοτήτων στην ιστοσελίδα των φορέων, εθνικά, ευρωπαϊκά και διεθνή fora κ.λπ.

**Παρακαλούμε για την κάλυψη.**